M.Šarović protiv zamjene entitetske policije pripadnicima Državne granične službe BiH. 12/7/02 - 2002-07-12
Nizom manifestacija u Srebrenici i Bratuncu obilježena deseta godišnjica stradanja srpskih civila i vojnika sa područja srednjeg Podrin
Mirko Šarović, kako nam iz Banjaluke javlja Dragan Stegić se ne slaže da policajce Republike Srpske na graničnom prijelazu u Kostajnici zamjene pripadnici Državne granične službe BiH, kako se to zahtiejva u diplomatskoj noti Hratske upućenoj državi BiH. Neprihvatljivi su najnoviji pritisci na Ministarstvo unutrašnjih poslova Republike Srpske i Državnu graničnu službu Bosne i Hercegovine u vezi sa grančnim sporom između Bosne i Hercegovine i Hrvatske kod Kostajnice. Izjavio je ovo danas predsjednik Republike Srpske Mirko Šarović reagujući na diplomatsku notu koju je Hrvatska uputila Bosni i Hercegovini sa zahtjevom da se policija Republike Srpske povuče iz graničnog pojasa sa Hrvatskom u kako bi je zamijenili pripadnici Državne granične službe Bosne i Hercegovine. Zahtjevi za povlačenjem pripadnika MUP-a Republike Srpske sa prostora Unčice,se ne mogu tumačiti drugačije nego kao odstupanje od ranije postignutih dogovora i udovoljavanje samo jednoj, hrvatskoj strani, istakao je Šarović. On je danas, tokom posjete sjeverozapadnom dijelu Republike Srpske, istakao da je neophodno što prije organizovati sastanak predstavnika zajedničkih organa Bosne i Hercegovine i Vlade Republike Srpske kako bi se preduprijedili svi ovakvi, kako je rekao, nelegalni pritisci pa i od strane međunarodne zajednice. Načelnik opštine Kostajnica Drago Bundalo, također, je neprihvatljivim ocijenio povlačenje policije Republike Srpske sa prostora između Une i Unčice u ovom mjestu. On je danas saopštio da hrvatska strana na ovaj način želi da unese nemir uoči održavanja sastanka sa članovima Predsjedništva i Savjeta ministara Bosne i Hercegovine, koji će se održati 17.jula. kada bi se konačno trebalo riješiti pitanje graničnog prelaza kod Kostajnice. Dodajmo da je danas nizom manifestacija u Srebrenici i Bratuncu obilježena deseta godišnjica stradanja srpskih civila i vojnika sa područja srednjeg Podrinja. Pored Srebrenice, gdje je održana centralna komemoracija, delegacija Republike Srpske i brojni građani položili su danas cvijeće i u selima Zagoni, Biljaća, Sase i Zalazje kao i na vojničkom groblju u Bratuncu. Procjenjuje se da je na ovom području tokom rata poginulo oko 3 i po hiljade Srba. Portparol misije Ujedinjenih Nacija u Bosni i Hercegovini Alun Roberts danas je na konferenciji za novinare u Banjaluci potvrdio da je jučerašnja komemoracija u Potočarima kod Srebrenice, protekla bez incidenata pohvalivši dobru saradnju policije Republike Srpske i Federacije u obezbjeđivanju ovog skupa. Za Glas Amerike iz Banjaluke, Dragan Stegić.